A **moeda de 3 centavos de dólar** foi unha moeda deste valor facial emitida pola Casa da Moeda dos Estados Unidos e cuñada polas Cecas de Filadelfia e de Nova Orleáns entre os anos 1851 e 1873, inicialmente en prata e posteriormente en cuproníquel.

Historia
--------

### Moeda de prata (1851-1873)

*Artigo principal**:* Moeda de prata de 3 centavos de dólar estadounidense.

| 3 centavos de prata |
| --- |
|  |
| A/: Escudo nunha estrela de seis puntas. Data.
Lenda: UNITED STATES OF AMERICA | R/: Valor facial en números romanos dentro dun C estilizado. Arredor, 13 estrelas.
Lenda: III C |
| **Deseño orixinal (Tipo 1)** * **Datas**: 1851-1853
* **Cecas** **e marcas**: Filadelfia (sen marca) e Nova Orleáns (O).
* **Gravador**: James Barton Longacre.
* **Aliaxe**: prata (75 %) e cobre (25 %).
* **Diámetro**: 14,00 mm.
* **Peso**: 0,80 g.
* **Canto**: liso.
 |

En 1851 propúxose a creación dunha moeda de prata con valor facial de 3 centavos de dólar, como consecuencia da rebaixa das tarifas postais de 5 a 3 centavos e para responder á necesidade dunha moeda de baixo valor e de doando manexo.

A moeda foi autorizada pola Lei do 3 de marzo de 1851. Na súa primeira versión, deseñada polo daquela gravador xefe da Casa da Moeda dos EEUU, James Barton Longacre, a moeda presentaba no seu anverso un escudo da Unión inserido nunha estrela de seis puntas, e no reverso o valor III en numeración romana, inserido nunha letra C (de *cents*) estilizada.

Nun principio, a moeda estaba cuñada nunha aliaxe composta por un 75 % de prata e un 25 % de cobre, con motivo de que fose considerada unha moeda de boa calidade e que ao mesmo tempo non compensase acumulala nin fundila polo seu contido en prata. Tratábase da moeda máis lixeira das cuñadas ata o momento nos Estados Unidos, cun peso de soamente 0,8 gramos e un diámetro de 14 milímetros, máis pequena aínda que o dólar de ouro.

A partir de 1854, o seu contido en prata elevouse ata o 90 %, para favorecer a súa circulación, ao tempo que o seu peso se reduciu a 0,75 gramos, mediante a equivalente mingua do seu espesor. Nese momento realizáronse tamén algúns axustes no seu deseño —que deron lugar ao coñecido como "tipo 2"—, consistentes nunha dobre liña para bordear a estrela do anverso e na adición dunha poliña de oliveira por encima e un feixe de frechas por debaixo dos números romanos do reverso.

En 1859 producíronse os derradeiros retoques relevantes no deseño da moeda —"tipo 3"—, ocasionados por problemas na súa cuñaxe: a dobre liña que rodeaba a estrela reduciuse a unha liña simple e o tipo de letra fíxose algo máis alto e lixeiramente máis estreito.

A moeda de prata de 3 centavos de dólar cuñouse anualmente entre os anos 1851 e 1873 na Ceca de Filadelfia, e unicamente no seu primeiro ano se produciu tamén na Ceca de Nova Orleáns. Os últimos anos, a súa tiraxe foi moi pequena, ata o punto de que a emisión de 1873 foi exclusivamente de 600 exemplares con acabamento *proof* —fondo espello e relevo mate— para os coleccionistas. Desde 1865 coexistiu coa emisión en cuproníquel do mesmo valor, que tiña tiraxes moito máis amplas. Finalmente, a Lei da Moeda de 1873 determinou a cancelación da versión en prata dos 3 centavos, do mesmo xeito que outras moedas, como a de 5 centavos de prata (*half dime*) ou a de 2 centavos de bronce, e suspendeu a produción do dólar estándar en favor do dólar de comercio.

* Modificacións no deseño dos 3 centavos de prata
* Tipo 2. Anverso.(1854-1858)Tipo 2. Anverso.   
(1854-1858)
* Tipo 2. Reverso.Tipo 2. Reverso.
* Tipo 3. Anverso.(1859-1873)Tipo 3. Anverso.   
(1859-1873)
* Tipo 3. Reverso.Tipo 3. Reverso.

### Moeda de cuproníquel (1865-1889)

*Artigo principal**:* Moeda de níquel de 3 centavos de dólar estadounidense.

| 3 centavos de cuproníquel  |
| --- |
|  |
| A/: Cabeza coroada da Liberdade cara á esquerda. Data.
Lendas: UNITED STATES OF AMERICA (LIBERTY (na coroa) | R/: Valor facial en números romanos dentro dunha coroa vexetal.
Lendas: III |
| * **Datas**: 1865-1889
* **Cecas** **e marcas**: Filadelfia (sen marca de ceca).
* **Gravador**: James Barton Longacre.
* **Aliaxe**: cuproníquel: cobre (75 %) e níquel (25 %).
* **Diámetro**: 17,90 mm.
* **Peso**: 1,94 g.
* **Espesor**: 1,15 mm.
* **Canto**: liso.
 |

A escaseza de prata como consecuencia da guerra civil dos Estados Unidos provocou un acaparamento xeneralizado de todas as moedas deste metal, así como doutras como a dun centavo e a de cinco centavos, e o Estado viuse obrigado a utilizar selos postais e a emitir un papel moeda provisional coñecido como "moeda fraccionaria", en substitudión das moedas dos valores faciais máis baixos. Mais estes billetes non resultaron populares, xa que se deterioraban doadamente e eran de difícil manexo en cantidades grandes.

A resposta a este problema chegou en 1965, cando o 3 de marzo se aprobou un proxecto de lei polo que se introdución dunha nova moeda de 3 centavos cuñada en cuproníquel, unha aliaxe do 75 % de cobre e o 25 % de níquel, que se produciu nun tamaño algo máis grande que a súa antecesora de prata. Esta moeda reproducía no seu anverso unha cabeza da Liberdade, en tanto que para o reverso recuperaba a expresión do valor facial en números romanos, aínda que cun aspecto diferente. Este deseño mantívose inalterado durante toda a vida da moeda.

Os 3 centavos de cuproníquel non se concibiron con vocación de permanencia no sistema, senón como unha medida provisional ata que cesase o acaparamento provocado polo tempo de guerra. En 1865 —o primeiro ano de produción— cuñáronse máis de 11 millóns de exemplares e ata 1870 as tiraxes seguiron superando o millón de pezas, mais a partir desta data comezaron a descender, ata que a moeda foi abolida en 1889. Unha das razóns que se aducen adoito para explicar esta cancelación é que a moeda de 10 centavos (*dime*) tiña un diámetro idéntico, o que inducía á confusión. Outro factor pode ser o feito de que en 1883 a taxa de franqueo do Servizo Postal baixou de 3 a 2 centavos, o que facía menos necesaria unha moeda dese valor.

Notas
-----

1. 1 2 3  "3 Cents type 1". *Numista.com*
2. ↑  "The Unusual Journey of the Three Cent Silver Coin". En *Coin Week*. 6 de xuño de 2019.
3. 1 2 3 4 5  "Silver Three Cent Pieces". *Threecentsilvers.com*
4. 1 2 3  "Composition and Specifications". *Threecentsilvers.com*
5. 1 2  "Can you spare a trime? 3-cent silver coins popular with collectors". En *Monthly*. 1 de marzo de 2018. CDN Publishing.
6. ↑  "3 Cents type 2". *Numista.com*
7. ↑  "3 Cents type 3". *Numista.com*
8. ↑  "Silver Three Cents. 1851 O 3CS MS". *Numismatic Guaranty Company*.
9. ↑  Wells, J. (2015). "Numismatic History: Crime of 1873 Creates Coinage Chaos Arquivado 29 de novembro de 2022 en Wayback Machine.". En *Coin Week*. 12 de xuño.
10. ↑  "3 Cents type 2". *Numista.com*
11. ↑  "3 Cents type 3". *Numista.com*
12. 1 2  "3 Cents "Three Cent Nickel"". *Numista.com*
13. 1 2 3  "Nickel Three Cent Pieces". *Threecentnickel.com*
14. ↑  Spaulding, E. G. (1869). *History of the Legal Tender Paper Money issued during the Great Rebellion*. Express Printing Co. Buffalo. Páxinas 165-166.
15. ↑  "Composition and Specifications". *Threecentnickel.com*
16. ↑  "The Three-Cent Piece". En *The New York Times*. 2 de setembro de 1883.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Moeda de 3 centavos de dólar estadounidense Modificar a ligazón no Wikidata*** |

### Bibliografía

* Breen, W. (1988). *Walter Breen's Complete Encyclopedia of U.S. and Colonial Coins*. Doubleday, Nova York. ISBN 978-0-385-14207-6
* Lange, D. W. (2006). *History of the United States Mint and its Coinage*. Whitman, Atlanta. ISBN 978-0-7948-1972-9
* Q. David Bowers (1988). *United States Three-Cent and Five-Cent Pieces: An Action Guide for the Collector and Investor.* Bowers and Merena, Wolfeboro. ISBN *United States Three-Cent and Five-Cent Pieces*
* Taxay, D. (1983) [1966]. *The U.S. Mint and Coinage*. Sanford J. Durst Numismatic Pub. Nova York. ISBN 978-0-915262-68-7
* Vermeule, C. (1971). *Numismatic Art in America*. Harvard University Press. ISBN 978-0-674-62840-3
* Yeoman, R. S. (2017). *A Guide Book of United States Coins (The Official Red Book)* (71ª ed.). Whitman, Atlanta. ISBN 978-0-7948-4506-3

### Outros artigos

* Moeda de prata de 3 centavos de dólar estadounidense
* Moeda de níquel de 3 centavos de dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* Silver Three Cent Pieces (*Threecentsilvers.com*)
* Nickel Three Cent Pieces (*Threecentnickel.com*)

* Portal:Estados Unidos de América